În Iran a început joi perioada de înregistrare a candidaturilor pentru alegerile prezidenţiale anticipate de la 28 iunie, care îl vor desemna pe succesorul ultraconservatorului Ebrahim Raisi, decedat într-un accident de elicopter, scrie Noi.md cu referire la observatornews.ro.
'Înscrierea candidaţilor pentru alegerile prezidenţiale a început la ora 08.00 în incinta Ministerului de Interne şi va continua timp de cinci zile', a relatat agenţia oficială IRNA. 'În primele ore ale zilei de joi, în jur de 30 de persoane au venit la Ministerul de Interne', dar 'niciuna nu îndeplinea criteriile de bază pentru a candida', a declarat un responsabil la televiziunea de stat.
Conform legii electorale iraniene, aspiranţii trebuie să aibă vîrsta între 40 şi 75 de ani, să deţină cel puţin un master universitar şi pot să fie sau nu membri ai clerului. În mod tradiţional, principalii candidaţi ai curentelor politice se înscriu în ultimele zile de depunere a candidaturilor.
Între cine s-ar putea da lupta pentru putere
Acestea vor trebui validate pînă la 11 iunie de Consiliul Gardienilor Constituţiei, dominat de conservatori şi însărcinat să supervizeze procesul electoral. Politicieni moderaţi au acuzat Consiliul că îi descalifică pe rivalii candidaţilor adepţi ai liniei dure, aşteptaţi să domine viitoarea cursă prezidenţială.
Potrivit observatorilor, în competiţie s-ar putea înscrie Parviz Fattah, fost membru al Gardienilor Revoluţiei şi care conduce un fond de investiţii, Saeed Jalili, fost negociator-şef pentru acordul nuclear, preşedintele interimar Mohammad Mokhber, precum şi Ali Larijani, fost preşedinte al parlamentului şi căruia i s-a interzis să candideze în 2021.
Alegerile vor fi urmărite îndeaproape pe scena internaţională avînd în vedere că Teheranul este un actor major în Orientul Mijlociu şi pe fondul războiului din Gaza şi al îngrijorărilor legate de programul nuclear iranian.
Elicopterul preşedinţiei Iranului a fost implicat într-un accident în nord-vestul ţării. Aparatul de zbor făcea parte dintr-un convoi de trei elicoptere ce transportau oficiali iranieni. Două dintre elicoptere au aterizat fără probleme în oraşul Tabriz.
Inițial, televiziunea de stat iraniană anunță că aparatul de zbor a aterizat forțat, însă informațiile ulterioare, transmise de presa internațională, au indicat că elicoperul s-a prăbușit. Vicepreședintele iranian pentru afaceri executive, Mohsen Mansouri, a confirmat moartea președintelui Ebrahim Raisi.
Patru oficiali, printre care președintele și ministrul de externe din Iran, șeful echipei de securitate al președintelui, un milita
r și trei membri ai echipajului și-au pierdut viața, după ce elicopterul prezidențial s-a prăbușit în provincia iraniană Azerbaidjanul de Est.